Euroopa Parlamendi ja nõukogu määruse (EL) nr 1308/2013 artikli 94 lõike 1 punktis d osutatud koonddokumendi ja veinisektoris kasutatava nimetuse tootespetsifikaadi avaldamist käsitleva viite avaldamine

(2023/C 43/03)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1308/2013 (1) artikli 98 kohaselt kahe kuu jooksul alates käesoleva dokumendi avaldamise kuupäevast.

KOONDDOKUMENT

„Canelli“

PDO-IT-02810

Taotluse esitamise kuupäev: 9.11.2021

1. Registreeritav(ad) nimetus(ed)

Canelli

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

„Canelli“

Värvus: kahvatu õlgkollane kuni intensiivne kollane, roheka kuni säravkuldse varjundiga.

Lõhn: muskaatviinamarjadele iseloomulik lõhn, aromaatne, nootidega, mida võib varieeruvalt kirjeldada järgmisena: lillesed: aasalilled ja akaatsia; puuviljased: aprikoos, virsik, renettõun; tsitruse ja mee noodid, aeg-ajalt värsked ürdilõhnad.

Maitse: magus, värske ja küllalt intensiivse happesusega, muskaatviinamarjade aroomiga peen järelmaitse; võib olla erk.

Minimaalne üldalkoholisisaldus mahuprotsentides: 12,00 %, millest tegelik alkoholisisaldus vahemikus 4,5–6,50 %.

Minimaalne üldhappesus: 4,5 g/l.

Suhkruvaba ekstrakti miinimumsisaldus: 16,0 g/l.

Turule lastav kaitstud päritolunimetusega toode „Canelli“ on vein, mille mahuti avamisel vabaneb ainult käärimisel tekkinud süsinikdioksiid; mille ülerõhk suletud mahutis temperatuuril 20 °C on kuni 2,5 baari.

Kui allpool olevas tabelis ei ole väärtust märgitud, vastavad veinid riigi ja ELi õigusaktides kehtestatud piirmääradele.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) Minimaalne üldhappesus 4,5 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

Nimetus „Canelli“ koos sõnaga „Riserva“

Värvus: õlgkollane kuni intensiivne särav kuldkollane pärast küpsemist ja laagerdumist.

Lõhn: kompleksne, aromaatsetele muskaatviinamarjasortidele iseloomulik lõhn, mille noote võib vahelduvalt kirjeldada järgmisena: virsikud; tsitrusviljad; muutliku intensiivsusega aromaatsete ürtide, nagu salvei, sidrunmelissi ja tüümiani noodid.

Pudelis laagerdamise korral võivad mõnikord tajutavad olla suhkrustatud puuviljade, petrooli ja magusate vürtside, nagu safrani noodid.

Maitse: magus, iseloomulik aromaatne järelmaitse, rikkalik maitsebukett ning happesus, mida tasakaalustab magusus; võib olla erk.

Minimaalne üldalkoholisisaldus mahuprotsentides: 12,00 %, millest tegelik alkoholisisaldus vahemikus 4,50–6,50 %.

Minimaalne üldhappesus: 4,5 g/l.

Suhkruvaba ekstrakti miinimumsisaldus: 16,0 g/l.

Turule lastav kaitstud päritolunimetusega vein „Canelli“ on vein, mille mahuti avamisel vabaneb ainult käärimisel tekkinud süsinikdioksiid; mille ülerõhk suletud mahutis temperatuuril 20 °C on kuni 2,5 baari.

Kui allpool olevas tabelis ei ole väärtust märgitud, vastavad veinid riigi ja ELi õigusaktides kehtestatud piirmääradele.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) Minimaalne üldhappesus 4,5 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

5. Veinivalmistustavad

a. Peamised veinivalmistustavad –

b. Maksimaalne toodang Nimetus „Canelli“, ka koos sõnaga „Riserva“ 9 500 kilogrammi viinamarju hektari kohta „Canelli“ koos istanduse („vigna“) nimega ning „Canelli“ koos istanduse („vigna“) nimega ning sõnaga „Riserva“ 8 500 kilogrammi viinamarju hektari kohta

6. Määratletud geograafiline piirkond

Kaitstud päritolunimetusega veinide „Canelli“ valmistamiseks sobivad viinamarjad kasvavad tootmispiirkonnas, mis hõlmab allpool loetletud omavalitsusüksuste territooriumi.

Asti provints: kogu Calamandrana, Calosso, Canelli, Cassinasco ja Coazzolo kommuuni territoorium ning osa Bubbio, Castagnole Lanze, Costigliole d’Asti, Loazzolo, Moasca ja San Marzano Oliveto kommuuni territooriumist.

Viimati nimetatud kommuunide territooriumi osad on piiritletud järgmiselt:

Bubbio ja Loazzolo: Bormida jõe vasakkaldal asuv territooriumi osa;

Castagnole Lanze: Tinella jõe paremkaldal asuv territooriumi osa;

Costigliole d’Asti: Tinella jõe paremkaldal asuv territooriumi osa kuni Boglietto külani ja sealt kuni ristumiseni provintsiteega SP 23A; Burio ja Bionzo küla territoorium, mida piiritleb provintsiteede SP 23A, SP 23 ja SP 59 ristmik;

Moasca: väike piirkond kommuuni lõunaosas, mis piirneb Calosso, Canelli ja San Marzano Oliveto kommuuniga. Piir kulgeb läänest itta piki provintsiteed SP 41/A kuni Regione Cascine teeni. Sealt edasi Regione Cascine teest Regione Radice kaudu kuni Regione Annunziata teeni (provintsitee SP 6). Seejärel Regione Annunziata teest kuni Moasca külani piki provintsiteed SP 109 ja provintsiteed SP 41/A. Moasca külast jätkub piir mööda Regione Chierina teed piki orgu alla kuni ristumiseni Regione San Colombano teega;

San Marzano Oliveto: välja jääb kommuuni põhjaosa piirkond, mis piirneb Castelnuovo Calcea ja Nizza Monferratoga. Piir kulgeb läänest itta, suundudes Moascast lõunasse, ning pärast ristumist Regione San Colombano teega Chierina poole kuni provintsiteeni SP 50. Kohast, kus piir ristub provintsiteega SP 50, jätkub see ida suunas San Marzano Oliveto poole piki provintsiteed SP 50, kuni algab Regione Italiana tee. Regione Italiana tee algusest jätkub piir San Antonio kirikuni. San Antonio kiriku juurest laskub piir kagu suunas provintsitee SP 50 poole. Piir jätkub piki provintsiteed SP 50 kuni Nostra Signora Annunziata kirikuni Regione Corte teel. Nostra Signora Annunziata kirikust kulgeb piir itta Calamandrana poole kuni ristmikuni, kus algab Strada Piazzaro, ning jõuab seejärel Calamandrana kommuuni piirini.

Cuneo provints: Castiglione Tinella ja S. Stefano Belbo kommuuni kogu territoorium ning osa Cossano Belbo, Neive, Neviglie ja Mango kommuuni territooriumist.

Viimati nimetatud kommuunide territooriumi osad on piiritletud järgmiselt:

Cossano Belbo: Belbo jõe vasakkaldal asuv territooriumi osa;

Neive: Tinella jõe paremkaldal asuv territooriumi osa;

Neviglie: Tinella jõe paremkaldal asuv territooriumi osa;

Mango: territooriumi osa, mis jääb provintsiteest SP 270 põhja poole, kuni ristumiseni provintsiteega SP 265, seejärel piki provintsiteed SP 265 kuni ristumiseni provintsiteega SP 200 ning seejärel piki provintsiteed SP 200 põhja kuni Neviglie kommuuni piirini välja.

7. Peamised veiniviinamarjasordid

„Moscato bianco“ (valge) – „Moscato“

8. Seos(t)e kirjeldus

8.1. Üksikasjalik teave geograafilise piirkonna kohta

Kaitstud päritolunimetusega veinide „Canelli“ tootmispiirkond hõlmab Asti ja Cuneo provintsi 17 kommuuni. Selles piirkonnas on viinamarjasordi „Moscato bianco“ kasvatamine ja veini „Moscato“ tootmine väga vana ajalooline ja kultuuriline traditsioon.

Tootmispiirkonna mullastikutingimused

Kaitstud päritolunimetusega veinide „Canelli“ tootmispiirkond asub mägedes, nii Asti kui ka Cuneo provintsi ulatuval maaribal. Piirkond paikneb Tanaro ja Bormida jõe vahel Belbo jõe orus kõrgustel 165–500 m üle merepinna. Selles asub mägede riba, mis jääb Langhe ja Monferrato piirkonna piirile ja mille meresetetest tekkinud muldades pole kive. Piemonte orgaaniliste ainete vaesed liivmergli, mergli ja savi ning lubjakivi lademed pärinevad tertsiaarist.

Selle piirkonna mullastikule on iseloomulikud kaks kõrguse ja mulla päritolu alusel eristuvat piirkonda, nagu on näidatud Piemonte maakonna mullastiku kaardil:

— territoorium Neive, Coazzolo, Castiglione Tinella, Calosso, Costigliole d’Asti, Moasca, San Marzano Oliveto ja Calamandrana kommuunis mergel-savimuldadega laugetel nõlvadel kõrgustel 150–400 m;

— territoorium Neviglie, Mango, Cossano, Camo, Santo Stefano Belbo, Loazzolo, Cassinasco ja Canelli kommuunis kihiliste liiv-mergelmuldadega järskudel nõlvadel kõrgustel 180–600 m.

Tootmispiirkonna kliimatingimused

Piirkonnas valitseb Po madalikule iseloomulik kliima (mandriline paraskliima) väga kuumade, leitsakuliste suvede ja külmade lumiste talvedega. Sademeid on kõige rohkem kevadel ja sügisel. Sademete hulk on väike ja allpool riigi keskmist. Viinamarjad on piirkonna peamine põllukultuur. Peamine kasvatatav viinamarjasort on „Moscato Bianco“. Tootmispiirkonnale iseloomulik aktiivsete temperatuuride summa (mille saamiseks liidetakse kõikide nende päevade temperatuurid, mil õhutemperatuur ületab 10 °C) on 2 200 kraadööpäeva ning aastane sademehulk on 900 mm jaotatuna 120-le sademetega päevale aastas. Seda loetakse Po madaliku paraskliimaks. Maastik on lainjas, mägede kõrgus ulatub 300–500 meetrini üle merepinna. Seetõttu liigub piirkonnas õhk piisavalt ja liigne vesi valgub ära. Suhteline niiskus on väiksem kui madalamatel kõrgustel. Pinnamoe ja kliima kombinatsioon võimaldab „Moscato Bianco“ viinamarjadel nõuetekohaselt valmida.

8.2. Toote kvaliteet ja omadused, mis tulenevad peamiselt või täielikult geograafilistest tingimustest

Kaitstud päritolunimetusega veini „Canelli“ tootmispiirkonnas mõjutavad mullastiku- ja kliimatingimused viinapuude arengut, eriti õitsemise ja saagikoristuse ajal, kuid samuti haiguste, eelkõige jahukaste arengut.

Eriomane on märkimisväärne ööpäevane temperatuurikõikumine, mis on vajalik keeruka lõhnabuketi väljakujunemiseks, mis on sordi „Mascato Bianco“ füsioloogiline omadus. See viinamarjasort kasvab hästi Canellit ümbritsevate mägede mikrokliimas. Torino ülikool ja Piemonte maakond on läbi viinud uuringud teemal „Muskaatviinamarjatoodete omadused, areng ja mitmekesistamine nende tootmispiirkonnas“. Nimetatud uuringutes on selgitatud, kuidas kõrgus ja nõlvade ekspositsioon mõjutavad suhkrute, hapete, eelkõige õunhappe, ning aromaatsete ühendite (vaba linalool) moodustumist.

Tertsiaarist pärinevad mullad on meresettelise tekkega ning sisaldavad halli kihilist lubjarikast merglit. Neid muldi on raske harida ja need pole piisavalt viljakad teravilja kasvatamiseks, kuid tagavad viinapuude hea kasvujõu ning suurendavad saagikoristusele eelneval perioodil sordi „Moscato Bianco“ iseloomulike keerukate aromaatsete ühendite (terpeenide) sünteesi. See ei oleks võimalik savimuldadel, kus kasvaksid vähem aromaatsed viinamarjad.

Eespool kirjeldatud elementidest tulenevad järgmised kategooria 1 (Vein) kaitstud päritolunimetusega veinide „Canelli“ omadused.

— Värvus: kahvatu õlgkollane, mis võib vahel olla roheka varjundiga, kuni intensiivne särav kuldkollane pärast küpsemist ja laagerdumist.

— Lõhn: muskaatviinamarjadele iseloomulik lõhnabukett, mille lillenootidel on potentsiaali areneda aasalillede ja akaatsia lõhnast puuviljade, näiteks aprikoosi, virsiku ja renettõuna nootideni, mida täiendavad tsitruse ja meenüanss ning mõnikord värsked ürdinoodid.

— „Riserva“ veinidel võivad olla ka puuviljased virsiku ja tsitruse noodid; aromaatsete ürtide, nagu salvei, sidrunmelissi ja tüümiani muutliku intensiivsusega noodid; pudelis laagerdamise korral võivad mõnikord tajutavad olla suhkrustatud puuviljade, petrooli ja magusate vürtside, nagu safrani noodid.

— Maitse: magus, muskaatviinamarjadele iseloomulik aromaatne järelmaitse, rikkalik maitsebukett, happesus on tuntav, kuid seda tasakaalustab magusus; võib olla erk.

— Minimaalne üldalkoholisisaldus mahuprotsentides on 12,00 %, tegelik alkoholisisaldus vahemikus 4,50–6,50 %.

— Hea minimaalne üldhappesus on 4,5 g/l, mis aitab tasakaalustada suhkrusisaldust.

— Suhkruvaba ekstrakti miinimumsisaldus: 16,0 g/l.

Turule lastav kaitstud päritolunimetusega vein „Canelli“ on vein, mille mahuti avamisel vabaneb ainult käärimisel tekkinud süsinikdioksiid; mille ülerõhk suletud mahutis temperatuuril 20 °C on kuni 2,5 baari.

8.3. Inimtegurid

Kaitstud päritolunimetusega veini „Canelli“ geograafilises tootmispiirkonnas on inimtegur väga oluline. Alates 19. sajandist on tootjate põlvkonnad täiustanud erilisi meetodeid, mis on seotud veini valmistamisega viinamarjasordist „Moscato Bianco“.

Põllumajanduslikult kasutatakse kaitstud päritolunimetusega veini „Canelli“ tootmispiirkonnas viinamarjasordi „Moscato Bianco“ puhul Guyot’ lõikust. See on kombineeritud meetod, mille puhul kasutatakse asendusvõrset, millele jäetakse 8–10 punga ja üks kõrvalvõrse. Selline lõikusmeetod on valitud selleks, et saavutada kehvadel muldadel kõrge kvaliteet. Võrse pikkus on peamine toodangu ja seega viinamarjade kvaliteedi reguleerimise vahend. Ainuke sidumismeetod on toestamine võrsete ülessidumisega (VSP-süsteem). Sidumisnööride vahekaugus on vahemikus 2,5 m aladel, kus mehhaniseerimine on võimalik, kuni 1,8 m aladel, kus viinapuid hooldatakse käsitsi. Viinapuude vahekaugus ei ole kunagi üle 1 m. Viinapuid haritakse enamasti piki maa kontuure. Mehhaniseerimisvõimalusi on vähe ja viinapuude hooldamine nõuab palju käsitsi tööd.

Tänapäeval on tänu oskusteabe olemasolule kogu kaitstud päritolunimetusega veini „Canelli“ tootmispiirkonnas võimalik reguleerida veini tegelikku alkoholisisaldust, kasutades käärimise katkestamist madala temperatuuri ja füüsikaliste võtete abil. Sellel on kolm peamist tulemust:

— suhkrusisalduse säilitamine valmistootes;

— kerge ülerõhu tekitamine, millest tuleneb toote erksus ja õrn vaht;

— säilib „Moscato Bianco“ viinamarjadele omane lõhn, mis päritolunimetuse „Canelli“ piirkonnas väljendub mullastruktuuri tõttu eriti hästi.

Vastavalt praegusele arusaamale on selge, et minevikus tehtud põllumajanduslikud ja önoloogilised valikud olid kõige tulemuslikumad „Canelli“ tootmispiirkonnas kasvatatava viinamarjasordi „Moscato Bianco“ aromaatsete komponentide väljakujunemiseks.

„Canelli“ tootmispiirkonnast pärit veinide erilisi omadusi ja kvaliteeti on selgelt tõendatud üle mitme aasta toimunud degusteerimiste käigus, kui selle maitsed on alati väljendunud olenemata küpsemise aastast ning on kooskõlas aastakäigu omadustega, ilmutades täiuslikku tasakaalu ning imetlusväärset happesuse ja magususe koostoimet, maitse suurepärast struktuuri ja intensiivsust ning püsivat järelmaitset.

Organoleptilised analüüsid on tõendanud toote kõige olulisemat omadust, milleks on maitsete ja lõhnade suurem püsivus, võrreldes turul saadaolevate tavapäraste toodetega. See on oluline ja tunnustatud omadus, mida rõhutatakse klassifitseerimisel sõna „Riserva“ kasutamisega.

9. Muud olulised tingimused

Erand määratletud geograafilises piirkonnas valmistamise nõudest

Õigusraamistik:

ELi õigusaktid

Lisatingimuse liik:

erand määratletud geograafilises piirkonnas valmistamise nõudest

Tingimuse kirjeldus

Kaitstud päritolunimetusega veini „Canelli“ valmistamine ja laagerdamine peab toimuma määratletud geograafilises piirkonnas. Siiski võivad nimetatud tegevused kooskõlas ELi ja liikmesriikide õigusaktidega toimuda piirkonnas, mis asub kõnealuse määratletud geograafilise piirkonna vahetus läheduses või samas või naaberhaldusüksuses, nagu on täpsustatud alljärgnevalt:

— osalevate kommuunide haldusterritooriumi mis tahes osas, isegi kui kommuun asub ainult osaliselt tootmispiirkonnas;

— Alessandria, Asti ja Cuneo provintsi territooriumi mis tahes osas ning Pessione külas, mis kuulub Chieri kommuuni Torinos.

Pakendamine määratletud geograafilises piirkonnas.

Õigusraamistik:

ELi õigusaktid

Lisatingimuse liik:

pakendamine määratletud geograafilises piirkonnas

Tingimuse kirjeldus

Kooskõlas asjakohaste ELi õigusaktidega peab villimine toimuma piirkonnas, kus vein on valmistatud ja laagerdunud. Selle eesmärk on hoida kaitstud päritolunimetusega veinide mainet, jälgides paremini nende eriomadusi ja kvaliteeti. Selline järelevalve on nimetuse kaitsemeede, millest saavad kasu kõik asjaomased ettevõtjad. On selge, et transportimine ja villimine väljaspool tootmispiirkonda võib kahjustada veini „Canelli“ kvaliteeti, kuna vein võib kokku puutuda redoksreaktsioonide, äkiliste temperatuurimuutuste ja mikrobioloogilise saastega. See võib avaldada negatiivset mõju füüsikalis-keemilistele omadustele, nagu minimaalne üldhappesus ja minimaalne suhkruvaba ekstrakt, ning organoleptilistele omadustele, nagu värvus, lõhn ja maitse. Eelkõige võib see kahjustada kaitstud päritolunimetusega veinide tooraineks olevate „Moscato“ viinamarjade iseloomulikku õrna aromaatset komponenti. Mida pikem transport, seda suurem on risk. Seevastu villimine päritolupiirkonnas aitab säilitada toote omadusi ja kvaliteeti, kuna veinisaadetisi veetakse ainult lühikestel vahemaadel, kui üldse. Need kaalutlused on seotud kaitstud päritolunimetuse „Canelli“ tootjate aastate jooksul omandatud kogemuste ning põhjalike tehniliste ja teaduslike teadmistega veinide eriomaduste kohta. Selle tulemusena saab päritolupiirkonnas villida parimate tehnoloogiliste lahenduste abil, et säilitada spetsifikaadis nimetatud veinide kõik füüsikalised, keemilised ja organoleptilised omadused. Väljaspool tootmispiirkonda asuvad villimisrajatised võivad tõepoolest pakkuda samu tehnoloogilisi pakendamistingimusi. Siiski on eespool nimetatud optimaalsed tingimused kindlasti paremini täidetud, kui villimisega tegelevad tootmispiirkonnas asuvad ettevõtted. Sellistel ettevõtetel on lisaks põhjalikule arusaamisele kõnealuse veini eripärast otsene huvi säilitada päritolunimetuse kvaliteet, kuvand ja maine. Vastavalt asjakohastele ELi õigusaktidele on villimine tootmispiirkonnas ette nähtud selleks, et võimaldada pädeval asutusel teha järelevalvet maksimaalse tulemuslikkuse, tõhususe ja säästlikkusega. Nende nõuete täitmist ei ole võimalik tagada samal määral väljaspool tootmispiirkonda. Kontrolliasutus, kes kontrollib igal aastal spetsifikaadi sätete järgimist, võib kooskõlas vastava kontrollikavaga väga kiiresti kavandada veini „Canelli“ villimise ajal kontrollkäike kõigi tootmispiirkonnas asuvate asjaomaste ettevõtjate juurde. Eesmärk on süstemaatiliselt kontrollida, et villida saab ainult selliseid veini „Canelli“ saadetisi, mille puhul on eelnevalt tõendatud, et need on läbinud kontrolliasutuse tehtud füüsikalis-keemilised ja organoleptilised testid. See võimaldab korraldada tõhusamaid kontrolle väheste kuludega tootjate jaoks, et pakkuda tarbijatele maksimaalset veini ehtsuse garantiid.

Märgistamisega seotud lisasätted

Õigusraamistik:

liikmesriigi õigusaktid

Lisatingimuse liik:

märgistamisega seotud lisasätted

Tingimuse kirjeldus

— Nimetusele „Canelli“ järgneb kohe traditsiooniline nimetus „denominazione di origine controllata e garantita“ või selle akronüüm DOCG või samaväärne ELi termin „kaitstud päritolunimetus“. Vajaduse korral nimetatakse seejärel viinamarjasort „Moscato“ ja lisatakse sõna „Riserva“.

— Vajadusel korral esitatav sordinimi „Moscato“ tuleb märkida tähtedega, mis ei ületa kahte kolmandikku nimetuse „Canelli“ puhul kasutatud tähtede suurusest.

— Sõna „Riserva“, kui seda kasutatakse, ei tohi olla suuremate tähtedega kui nimetuse „Canelli“ puhul kasutatud tähed.

— Sõna „vigna“, millele järgneb viinamarjaistanduse nimi, peab olema kirjutatud tähtedega, mille suurus on kuni pool nimetuse puhul kasutatud tähtede suurusest.

— Värvuse märkimine ei ole lubatud.

— Aastakäigu märkimine on kohustuslik.

— Pudelid, milles kaitstud päritolunimetusega veine pakendatakse ja turustatakse, peavad olema klaasist, vastama liikmesriikide ja liidu õigusnormides sätestatud stiilidele ning nende maht peab vastama kehtivate õigusnormidega lubatule, nimelt 0,375–6 liitrit, välja arvatud 2 liitrit.

— Kaitstud päritolunimetusega veinide pudelisulgurite puhul võib kasutada materjali käsitlevate kehtivate eeskirjadega lubatud vormi, välja arvatud kroonkork.

Link tootespetsifikaadile

https://www.politicheagricole.it/flex/cm/pages/ServeBLOB.php/L/IT/IDPagina/17484

(1) ELT L 347, 20.12.2013, lk 671.